贈慶紹上人
作者：張元幹
朝代：宋

paragraphs: 上人久住湖外遊，辛亥春陷孔彥舟。
長沙城中就驅掠，七十七日遭拘留。
眼看殺人等螻蟻，劍血洗盡湘川流。
張帆方離道林岸，鼓枻已過巴陵樓。
兵纏妖氣草木暗，火熾凶焰雲烟愁。
衣冠子女半同載，俛首悲泣猶驚羞。
蒙衝頗諳大風浪，舴艋或掛長戈矛。
兩舷矢集鬧如雨，勢欲欹側爭先投。
相牽浮湛狀菱荇，乍墜出沒真鳧鷗。
衆生流浪幾生死，愛河苦海何時休。
曹成馬友互屠滅，偶爾不殺老比丘。
枯顱茁髮蟣蝨滿，得脫性命非人謀。
孰知賊黨亦方便，日供齋鉢仍茶甌。
南歸數年閉戶卧，故山精舍松颼颼。
灰心一切本夢幻，返照逆照無人牛。
細聽此語重歎息，羣盜掃迹夫何憂。
吾閩目前豈不樂，禾稻未穫先麥秋。
師來訪我問居士，我若訪師尋浄頭。